
1. Tiesību akta projekta izstrādes nepieciešamība
	Iebildums
Aicinām pārskatīt un precizēt anotācijas 1. sadaļā sniegto projekta nepieciešamības pamatojumu, mērķi un paredzētā risinājuma aprakstu attiecībā uz administratīvā un birokrātiskā sloga mazināšanu.

Vēršam uzmanību, ka anotācijā administratīvā un birokrātiskā sloga mazināšana vairākkārt norādīta kā viens no projekta izstrādes pamatojumiem un sagaidāmajiem ieguvumiem, kā arī administratīvā sloga mazināšana ir ietverta projekta mērķī. Vienlaikus anotācijā nav identificēts konkrēts spēkā esošajā regulējumā noteikts informācijas sniegšanas pienākums vai cita administratīva darbība, kas ar likumprojektu tiktu atcelta, samazināta vai vienkāršota, kā arī nav sniegts izvērtējums, kas pamatotu secinājumu par sloga samazinājumu.
Likumprojekts paredz jaunu iespēju noteiktā gadījumā neveikt minimālās obligātās iemaksas, ja darba devējs izmanto Ministru kabineta prasībām atbilstošu elektronisko darba laika uzskaites sistēmu, savukārt konkrētās sistēmas prasības, tās izmantošanas kārtību un citus nosacījumus paredzēts noteikt turpmāk izstrādājamā regulējumā. Līdz ar to no pašreizējā likumprojekta un anotācijā sniegtā izvērtējuma nav izsekojams pamatojums secinājumam, ka ar likumprojektu tiek mazināts administratīvais vai birokrātiskais slogs.

Aicinām attiecīgi precizēt anotācijas 1. sadaļā sniegto projekta nepieciešamības pamatojumu, mērķi un risinājuma aprakstu, vai arī papildināt anotāciju ar konkrētu izvērtējumu un pamatojumu, identificējot, kāds slogs pastāv pašreizējā situācijā, ar kādām projektā paredzētajām izmaiņām un kādā veidā tas tiek samazināts.
Piedāvātā redakcija
-
	Diāna Krikščūna (VK)

	2.
	Anotācija (ex-ante)
7.1. Projekta izpildē iesaistītās institūcijas
	Iebildums
Lūdzam pārskatīt un pilnveidot anotācijas 7. sadaļā sniegto projekta izpildes nodrošināšanas un ietekmes uz institūcijām izvērtējumu.

Vēršam uzmanību, ka anotācijas 7.1. apakšpunktā “Projekta izpildē iesaistītās institūcijas” norādāmas konkrētas institūcijas, kuras būs iesaistītas projekta izpildē. Lūdzam attiecīgi precizēt pašlaik šajā apakšpunktā sniegto informāciju un identificēt visas projekta izpildē iesaistītās institūcijas.

Vienlaikus no anotācijas 1.3. apakšsadaļā sniegtās informācijas izriet, ka projekta īstenošanai paredzēts izveidot elektronisku darba laika uzskaites sistēmu un nodrošināt tās integrāciju ar Valsts ieņēmumu dienesta elektroniskās deklarēšanas sistēmu, tostarp paredzot tiešsaistes darbinieku reģistrāciju, ziņu par reģistrāciju nodošanu Valsts ieņēmumu dienesta elektroniskās deklarēšanas sistēmā un faktiskā darba laika uzskaiti.

Lūdzam anotācijas 7.4. apakšpunktā izvērtēt un raksturot projekta radītās izmaiņas identificēto institūciju funkciju un uzdevumu izpildē un veicamajos procesos, tostarp saistībā ar elektroniskās darba laika uzskaites sistēmas izveidi, uzturēšanu un integrāciju ar citām valsts informācijas sistēmām, kā arī tajā uzkrāto datu izmantošanu.
Piedāvātā redakcija
-
	Diāna Krikščūna (VK)

	3.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Aicinām pilnveidot anotācijā sniegto informāciju par Ekonomikas ministrijas veikto izvērtējumu.
Anotācijas 1.3. apakšsadaļā norādīts, ka Ekonomikas ministrija ir veikusi izvērtējumu par vienkāršota nepilna un īslaicīga darba laika nodarbinātības režīma ieviešanu, tostarp ieviešot elektronisku nepilna un īslaicīga darba laika uzskaites sistēmu, un pašreizējās situācijas un risinājuma aprakstā ir ietverti atsevišķi šā izvērtējuma secinājumi.

Vienlaikus no anotācijā sniegtās informācijas nav pilnībā izsekojams veiktā izvērtējuma tvērums, tajā izmantotie dati un apsvērumi, kā arī tas, kā izvērtējuma rezultātā pamatota tieši projektā ietvertā risinājuma izvēle.
Aicinām anotācijas 1.4. apakšsadaļā identificēt veikto izvērtējumu un sniegt informāciju, kas ļauj izsekot tā rezultātiem un saistībai ar projektā piedāvāto risinājumu
Piedāvātā redakcija
-
	Diāna Krikščūna (VK)

	4.
	Anotācija (ex-ante)
2.1. Sabiedrības grupas, kuras tiesiskais regulējums ietekmē, vai varētu ietekmēt
	Priekšlikums
Aicinām pārskatīt un precizēt anotācijas 2.1. apakšsadaļā identificētās projekta ietekmētās sabiedrības grupas un projekta ietekmes uz tām aprakstu.
Lūdzam izvērtēt, vai projekta ietekmēto fizisko personu lokā papildus darba ņēmējiem nav identificējami arī darba devēji – fiziskas personas, uz kuriem var attiekties projektā paredzētais regulējums.

Vienlaikus aicinām precizēt projekta ietekmes uz darba devējiem aprakstu, atspoguļojot no likumprojekta faktiski izrietošās izmaiņas. Likumprojekts paredz iespēju noteiktā gadījumā neveikt minimālās obligātās iemaksas, ja darba devējs izmanto Ministru kabineta prasībām atbilstošu elektronisko darba laika uzskaites sistēmu, savukārt konkrētās sistēmas prasības, tās izmantošanas kārtību un citus nosacījumus paredzēts noteikt turpmāk izstrādājamos Ministru kabineta noteikumos.
Vēršam uzmanību, ka anotācijā norādītais secinājums par darba laika uzskaites vienkāršošanu un birokrātiskā sloga mazināšanu pašlaik nav pamatots ne ar likumprojektā paredzētajām izmaiņām, ne anotācijā sniegto ietekmes izvērtējumu. Likumprojekts neatceļ un nemaina spēkā esošos informācijas sniegšanas pienākumus, savukārt elektroniskās darba laika uzskaites sistēmas izmantošanas konkrētās prasības vēl nav noteiktas. Līdz ar to aicinām precizēt minēto secinājumu vai papildināt anotāciju ar atbilstošu pamatojumu, kas ļauj secināt, kādā veidā projektā paredzētais regulējums vienkāršos darba laika uzskaiti un mazinās birokrātisko slogu.
Piedāvātā redakcija
-
	Diāna Krikščūna (VK)



